Illum, il-Kummissjoni Ewropea bagħtet abbozz ta' proposta lill-Istati Membri biex tikkonsulta dwar estensjoni ulterjuri tal-Qafas Temporanju għal Għajnuna mill-Istat li ġie adottat fid-19 ta' Marzu 2020 biex tiġi sostnuta l-ekonomija fil-kuntest tat-tifqigħa tal-coronavirus. Il-Qafas Temporanju ġie emendat għall-ewwel darba fit-3 ta' April 2020, u dan żied il-possibilitajiet li l-pubbliku jappoġġa r-riċerka, l-ittestjar u l-produzzjoni ta' prodotti rilevanti għall-ġlieda kontra t-tifqigħa tal-coronavirus, biex jipproteġu l-impjiegi u biex jappoġġaw aktar l-ekonomija. B'kollox, il-Kummissjoni adottat 43 deċiżjoni li japprovaw 53 miżura nazzjonali b'rabta mat-tifqigħa tal-coronavirus. Sa mill-adozzjoni tagħha fid-19 ta' Marzu 2020, il-Kummissjoni ħadet 39 deċiżjoni dwar l-għajnuna mill-Istat ibbażati fuq il-Qafas Temporanju biex tapprova 49 miżura nazzjonali li jipprovdu l-likwidità tant meħtieġa lin-negozji Ewropej f'dawn iż-żminijiet diffiċli. Il-Kummissjoni adottat ukoll 4 deċiżjonijiet dwar 4 miżuri nazzjonali skont l-Artikolu 107.2(b) tat-Trattat dwar il-Funzjonament tal-Unjoni Ewropea dwar għajnuna mogħtija sabiex tirrimedja għal avvenimenti straordinarji, bħalma hi t-tifqigħa tal-coronavirus. Issa l-Kummissjoni qed tipproponi li testendi aktar il-kamp ta' applikazzjoni tal-Qafas Temporanju billi tippermetti li l-Istati Membri jipprovdu rikapitalizzazzjonijiet lill-kumpaniji fil-bżonn. Billi dawn l-interventi pubbliċi jista' jkollhom impatt sinifikanti fuq il-kompetizzjoni fis-Suq Uniku, dawn għandhom jibqgħu miżuri tal-aħħar għażla. Se jkunu soġġetti wkoll għal kundizzjonijiet ċari fir-rigward tad-dħul, tar-remunerazzjoni u tal-ħruġ tal-Istat mill-kumpaniji kkonċernati, id-dispożizzjonijiet stretti ta' governanza u miżuri xierqa li jillimitaw id-distorsjonijiet potenzjali tal-kompetizzjoni. Issa l-Istati Membri għandhom il-possibbiltà li jikkummentaw dwar l-abbozz tal-proposta tal-Kummissjoni. Il-Kummissjoni qed tippjana li jkollha l-Qafas Temporanju emendat fis-seħħ sal-ġimgħa d-dieħla. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Il-prijorità kondiviża tagħna fil-konfront tal-kriżi tal-coronavirus hija l-protezzjoni tas-saħħa taċ-ċittadini Ewropej kollha. Fl-istess ħin, il-miżuri ta' emerġenza qed ipoġġu pressjoni fuq ħafna kumpaniji li qed iħabbtu wiċċhom ma' tnaqqis fl-ekwità, b'konsegwenzi negattivi fuq il-kapaċità tagħhom li jiffinanzjaw l-attivitajiet tagħhom. Wara l-emenda tal-ġimgħa li għaddiet, aħna se nkomplu nestendu l-Qafas Temporanju għal għajnuna mill-Istat biex l-Istati Membri jkunu jistgħu jirrikapitalizzaw il-kumpaniji meta jkun meħtieġ u xieraq. Aħna se niżguraw li l-kontribwenti jiġu remunerati b'mod suffiċjenti għall-investiment tagħhom, u li l-kumpaniji li jirċievu appoġġ kapitali jkunu soġġetti għal kontrolli u dispożizzjonijiet ta' governanza li jillimitaw id-distorsjonijiet possibbli għall-kompetizzjoni fis-Suq Uniku. Qed inkomplu naħdmu mal-Istati Membri biex niżguraw li l-ekonomija Ewropea tista' tegħleb din id-diffikultà, u li terġa' tqum fuq saqajha iktar b'saħħitha.” Għal ħafna kumpaniji Ewropej, il-miżuri ta' emerġenza li l-Istati Membri kellhom jieħdu biex jimmaniġġjaw it-tifqigħa tal-coronavirus jaffettwaw il-kapaċità tagħhom li jipproduċu prodotti jew jipprovdu servizzi, u wasslu għal tnaqqis sinifikanti fid-domanda. It-telf li jirriżulta jista' jwassal għal tnaqqis fl-ekwità tal-kumpaniji u jkollu impatt negattiv fuq il-kapaċità tagħhom li jissellfu mis-swieq. F'dan l-isfond, interventi pubbliċi mmirati sew li jipprovdu rikapitalizzazzjonijiet lil kumpaniji fil-bżonn jistgħu jnaqqsu r-riskju għall-ekonomija tal-UE kollha kemm hi. Għaldaqstant, il-Kummissjoni qed tikkonsulta mal-Istati Membri dwar il-possibbiltà li jagħtu appoġġ pubbliku fil-forma ta' ekwità jew strumenti kapitali ibridi lil dawn il-kumpaniji li jkunu affettwati b'mod sever, dment li dan ikun l-aktar mezz xieraq ta' appoġġ u soġġett għal kundizzjonijiet ċari. Billi l-appoġġ pubbliku nazzjonali għar-rikapitalizzazzjoni ta' xi kumpaniji jista' joħloq distorsjoni qawwija għall-kompetizzjoni fis-Suq Uniku tal-UE, il-Kummissjoni qed tipproponi għadd ta' salvagwardji dwar il-kundizzjonijiet biex tingħata għajnuna mill-Istat kif ukoll għall-imġiba tal-kumpaniji li jibbenefikaw minnha, kemm fis-suq kif ukoll f'termini tal-governanza tagħhom. Barra minn hekk, l-abbozz tal-proposta għandu l-għan li jiżgura li l-Istat jiġi remunerat b'mod suffiċjenti għar-riskji li jassumi. Fl-aħħar nett, jeħtieġ ukoll li l-Istati Membri jiżviluppaw strateġija ta' ħruġ, b'mod partikolari mill-kumpaniji l-kbar li raw parteċipazzjoni ogħla fil-kapital mill-Istat, bl-għan li jiġi żgurat li dawn jistgħu jirritornaw għall-vijabbiltà mingħajr ħtieġa ulterjuri ta' appoġġ mill-Istat meta l-ekonomija tkun stabbilizzat ruħha. B'mod separat, jekk jingħata appoġġ fil-livell Ewropew, b'kont meħud tal-interess komuni tal-UE, ir-riskju ta' distorsjoni għas-Suq Uniku jkun inqas, u għaldaqstant ikun jeħtieġ li jiġu imposti kundizzjonijiet inqas stretti. It-twessigħ propost tal-kamp ta' applikazzjoni tal-Qafas Temporanju għal għajnuna fil-forma ta' rikapitalizzazzjonijiet jikkomplementa l-possibbiltà li l-Istati Membri jixtru ishma eżistenti ta' kumpaniji bi prezz tas-suq jew pari passu ma' azzjonisti privati, li fil-prinċipju jaqa' barra mill-ambitu tal-kontroll tal-għajnuna mill-Istat tal-UE. B'mod partikolari, dan jista' jkun importanti biex l-Istati Membri jintervjenu biex jipprevjenu akkwiżizzjonijiet ostili ta' kumpaniji strateġiċi minn xerrejja barranin. Għaldaqstant, jikkomplementa l-għodod għad-dispożizzjoni tal-Istati Membri kif stabbilit fil-linji gwida tal-Kummissjoni biex jiġi żgurat approċċ b'saħħtu fl-UE kollha għall-iskrinjar tal-investiment barrani fi żmien ta' kriżi tas-saħħa pubblika u vulnerabbiltà ekonomika relatata.